Török Bálint

**PICIVEL DILISEBB MESE**

egyfelvonásos

PICI

MESI

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1.Jelenet*

*Pici és Mesi videochatelnek Pici budapesti albérletében*

PICI Hallasz?

MESI Mondd.

PICI Itt vagy?

MESI Most hallak, igen.

PICI Meddig hallottad?

MESI Hogy Szabiék nehezen bírják... hogy tegnap sétáltál egy jót... aztán abba kezdtél bele, hogy milyen lehetőségek vannak most ezzel a szituációval…

PICI Jaa, igen megvan. Szóval elkezdtem parázni, hogy ugye mi lesz most a munkámmal, de aztán beszéltem a főnökömmel, aki…

MESI Várj csak, ez most melyik? A sofőr vagy ez az instás dolog?

PICI Instás?

MESI Tudod, amit mondtál, hogy csinálsz egy oldalt online, és ott hirdetnél valamit, vagy hogy volt?

PICI Ja neem, az egy másik, mindegy, majd mesélek arról is, sőt, az is nagyon izgi, főleg most, de amibe belekezdtem, az a sofőr munka volt. Szóval nagyon kedves volt a főnököm, mondta, hogy megérti, meg próbált ő is ötletelni, hogy legyenek akkor a beosztások, csak hát…

*Csend*

MESI Itt vagy? Bocsi, hallasz?

PICI Persze, minden okés, hallak, nem amúgy, szerintem nem mentem el, csak megálltam, haha, gondolkoztam, mit mondjak. De ennyi, nyilván ő is eléggé tanácstalan, de azért nagyon jól esik, hogy legalább próbál segíteni, tudod, és nem az van, hogy egyből a problémázás megy, mint az előző munkámnál.

MESI Persze, értelek. De ez tökjó, örülök neki.

PICI Aha, végülis teljesen pozitív, igen. Úgyhogy nagyjából megegyeztünk, ez most egy ilyen átmeneti állapot, senkinek sem jó, most érted, se én nem örülök neki, hogy kevesebb a fizu, se ő nem örül, hogy el kellett küldeni néhány embert, de azt érzem, hogy mindenki megtesz minden tőle telhetőt. És ez nagyon jól esett.

MESI Tökjó.

PICI Hát igen.

*Csend*

PICI Ja meg ugye van ez az instagrammos ötlet, mindegy, annyi csak, hogy ezt csak ilyen kísérletező jelleggel csinálom, nézegettem róla videókat, meg online csomó cikk van, hogy hogyan is lehet csinálni, vagyis, hogyan is éri meg ezt csinálni, aztán próbálgatom ezeket. De van már ezer követőm, ami mondjuk nem rossz.

MESI Ahan.

PICI Ez egy főzős oldal, érted, nem annyira népszerű, de azért vannak benne lehetőségek. Meglátom. Két hónapja csinálom, szerintem még ennyi, és el is kezdhetek gondolkozni azon, hogy hogyan csináljak vele pénzt is.

MESI Pénzt is lehet keresni vele?

PICI Igen, de ez… ez bonyolult. Fontos az, hogy mennyi követőd van, milyenek a posztjaid. Meg lehet reklámozni is dolgokat, és akkor ilyen szponzorált tartalmakat gyártasz, amiket a követőid látnak, aztán vannak ilyen statisztikák, hogy átlagosan mennyi követő veszi is meg ténylegesen azt a terméket vagy szolgáltatást, amit reklámozol, szóval ezek alapján lehet így körülbelül belőni, hogy milyen szponzorok dolgozhatnak együtt veled, ez alapján meg ugye azt tudod megállapítani, hogy végülis mennyi pénzt lehet keresni vele. Vagy azon is gondolkodtam, hogy én magam írnék valami könyvet, nem egy hosszút, csak ilyen kis rövidebbet, és akkor az olcsóbb is lenne, de ha kicsiben indulok, akkor szerintem pont így működne, de meglátom majd, mert amúgy ha már több követőm lesz, akkor…

MESI Haló! Hallasz?

PICI ... többen veszik meg azt is… hogy? Haló!

MESI Na, itt vagyok. Hallak, visszajött a hang.

PICI Meddig hallottad?

MESI Addig, hogy ez bonyolult, és hogy valami fontos.

PICI Jaa, igen. Szóval fontos, hogy… öhm, fontos hogy okosan csináljam, igazából ez nagyon fontos, igen. Ne szálljak el nagyon, és okosan csináljam.

MESI Ahan, értelek.

PICI Igen.

MESI De tökjó.

PICI Hát ja, én is bizakodó vagyok.

*Csend, majd egyszerre beszélnek*

PICI Tényleg, a sofőr munkával kapcsolatban…

MESI Nem jönnél haza valamikor?

PICI Figyelj, Mesi, nem tudom. Nem hiszem. Vagy… legalábbis nem mostanság. Ez most nagyon nehéz. Nekem is az. Tényleg az, de… nem tudom.

MESI Nem kell sokat, csak néhány napra.

PICI Igen, persze, csak tudod anyáék is…

MESI Anyáék nagyon örülnének, biztos vagyok benne. Meg amúgy sem kell aggódnod miattuk, még nincsenek hatvan évesek sem. Ez nem olyan, mint Szabiéknál, hogy van két kisgyerek, és három hete senkivel konkrétan senkivel sem érintkeztek.

PICI Hogyne, de most úgy érzem, nem alkalmas. Meg amúgy is, parázok, hogy ha nagyobb szigorítások jönnek, és ott ragadok, az kellemetlen lenne.

MESI Jajmár, mert mit csinálsz fönt? Ugyanúgy semmi dolgod nincs, mindent tudsz intézni itthonról is, nem értem, miért kell ennyire Pesthez ragaszkodnod, látod, én is hazajöttem.

PICI De csomó haverom van itt. Ráadásul mind közel lakik, otthon meg tényleg nem találkoznék senkivel.

MESI Miről beszélsz, dehogynem! Mondom, hogy anyáék is szívesen látnának...

PICI Jó, de anyáék elvannak úgyis egymással, tegnap is csak néztem, megint merre túráztak. Ők kibírják nélkülem.

MESI Akkor gyere haza miattam. Akkor gyere haza azért, mert nekem hiányzol.

PICI Mesi, figyelj, beszéltük már, hogy…

MESI Kérlek, Pici, nagyon nagy segítség lenne.

PICI Sajnálom, Mesi, ne haragudj. Tudod, itt vagyok, hallgatlak, meghallgatlak így is, így is nagyon sokmindenről tudunk beszélni.

MESI Most miért, kivel találkozgatsz annyira? Lány? Egy lánnyal? Mert akkor tényleg maradj fent, de arról viszont tudni akarok.

PICI Nincs lány a képben, Mesi, tudod, hogy mondanám, ha lenne.

MESI Akkor meg? Ki van fent? Mindenki ugyanúgy hazament, nem? Az egyetemi haverok, meg a kollégáid majdnem mind hazamentek. Tudom, mert egész nap a kibaszott instát bámulom, ahol pontosan látom, hogy mindenki otthon van most. Basszus, Pici, nagyon hiányzol, de tényleg.

PICI Mesi, nagyon sajnálom, de tényleg. Bármi van, mondd el, kérlek.

MESI Semmi, nem azért mondom. Csak tudod vicces, hogy…

PICI Hopp, ez Dili lesz!

MESI Mi? Ő így járkál ilyenkor?

PICI Hát ja, tudod, közel lakik, aztán most örül neki, hogy tényleg minden aggodalom nélkül utazgathat bérlet meg jegy nélkül, haha. Mindjárt jövök, várj egy picit, beengedem.

*Dili bejön*

PICI Csáá!

DILI Hahóó!

PICI Úristen, te… te mikbe…

DILI Ja a szemem? Semmi különös amúgy, nyomtam egy lájtos estét.

PICI De ez mi? Mit toltál, amitől így néz ki a szemed?

DILI Uhh, hát mit nem? Vágod, annyi spuri van most a testemben, hogy azt érzem, addig nem alszok el, amíg fel nem oldják a karantént.

PICI Azt vágod, hogy meg fogják hosszabbítani, ugye? Hogy az április tizenegy csak egy dátum volt, hogy ne paráztassanak be mindenkit fullosan?

DILI Hát akkor… szükség lesz még egy kis narkóra.

PICI Idióta fasz, na gyere be. Épp a nővéremmel beszélgetek.

DILI Ahan. És hogy vannak? Neki van két kisfia, ugye?

PICI Ja igen, nem, a másik nővéremmel dumálok épp, de ők is jól vannak. Gyere, köszönj neki.

DILI Pici, hallod, várj már, figyelj, én…

PICI Nézd csak, ki van itt, Mesi!

*3.Jelenet*

MESI Szia Dili!

DILI Hahó.

MESI Jézus, neked mi lett a szemeddel?

DILI Ja semmi, csak belement egy kis por…

MESI Ohh, szegényke.

PICI Nem a szemébe ment a por.

MESI Ijj, lájtos este volt?

DILI Hát igen, lájtizgattunk egy kicsit, semmi durvulás. Aztán úgy éreztem, nem vagyok még fáradt, gondoltam átugrom Picihez.

MESI Na, mi volt tegnap?

DILI Tegnap semmi. Fél egy körül átnéztem Szarvasékhoz, aki úgy volt vele, hogy nem akar egyedül rosszulgatni, aztán megkínált gyakorlatilag mindennel, ami nála volt. Atyaég, Szarvas nagyon durva rosszulgatós arc, vágod, csak hát az elmúlt egy hétben szerintem összességében nem aludt többet öt óránál. Komolyan mondom, azt a gyereket csak az utcák tartják egyben.

PICI Szarvas a világ legdurvább rosszulgatós arca. Én tegnapelőtt voltam nála, már akkor is nagyon kivolt.

DILI A gyerek ma négykor így ránézett az utcára, amit kihúzott, aztán visszanézett rám, de ilyen totál üveges tekintettel, elmosolyodott, és annyit mondott, hogy “a fű-spuri párosításban az a jó, amikor nagyon sok van belőle” aztán lecsukta a szemeit és vágod ülve elaludt. Nagyon durva volt. Tisztára megmerevedett a teste, tényleg nagyon parán nézett ki.

MESI Úristen…

DILI Jajaja, de nem az a durva, hanem hogy amikor odaléptem hozzá, és meg akartam érinteni, csak annyit mondott “nyugalom, csak dönts vízszintes állapotba, és nézz rám három nap múlva, hogy élek-e”.

PICI Hahaha, na jóó!

DILI Vágod, és nagyon kész volt a srác. De tényleg, ezek mind csak tudatállapotok neki. Most épp nincs dolga, úgyhogy az egész hetet végig rosszulgatta, meg most lesz ideje kipihenni, dehogy ő amúgy is ilyen.

MESI Mindig túltolja?

DILI Na ezaz, hogy nem! Ez a durva, hogy ő lazán elmegy munkába teljesen betépve, de ha épp hozzászólnak, olyan színjózan, meg annyira durván ott van, és érti, és csinálja, hogy mesélte, hogy a főnök megint megkereste egy újabb állásajánlattal...

PICI Ja igen, ezt a sztorit vágom.

DILI … de a srác visszautasította, mert úgy gondolja, az túl nagy felelősség neki, és nem tudna annyit narkózni.

MESI Atyaég.

DILI Hát igen, bár azt hiszem, azért annyira nem szűkölködik azzal a havi fél milkával sem. Tuti, hogy a felét lazán elkúrja narkóra.

PICI Vagy az egészet.

DILI Vagy az egészet, igen. De ez ilyen, menni kell. Csinálni kell.

MESI És akkor most tőle jössz?

DILI Jaa, dehogyis, ez négykor történt, mondom, lefektettem, betakargattam, kicsit eltakarítottam, írtam a lakótársainak, hogy ne ijedjenek meg, ilyenek…

MESI Ja értelek.

DILI … aztán felszívtam az utcát, amit kihúzott magának, és felmentem a Gellért-hegyre trippelgetni kicsit.

PICI Csavarogtál?

DILI Hát rendesen megcsavart ez az utca, igen, aztán megnéztem egy napfelkeltét. Ahh, kurvajó volt, de tényleg. Annyira imádom a kábítószereket!

PICI Haha, hát igen. Na, figyelj, Mesi, épp sütök valamit, közben gyorsan rá kell néznem, öhm, elszaladok néhány percre, de ne tedd le, mert mondani akarok valamit, addig… hát nem tudom, mindjárt jövök, dumáljatok addig.

MESI Pici, figyelj…

DILI És nem kell segítség…?

*Pici elmegy, de az ajtó mögül hallgatózik*

DILI Jaa, úgyhogy ennyi, egy kicsit én is kivagyok.

MESI Elhiszem. Megvisel ez az időszak?

DILI Amúgy annyira nem. Melózgatok, meg rosszulgatok, ez megy váltakozva. Gondolkoztam róla, hogy mondjuk elkezdek edzeni, vagy ilyenek, de annyira nem érzek magamban erőt.

MESI Basszus én sem. Letöltöttem egy ilyen kalóriaszámoló alkalmazást, aztán nézegettem, miket eszek, meg mennyit, meg hogy miből is áll ez az egészséges evés.

DILI Na, ez jól hangzik.

MESI Igen, hát ennek két hete, és körülbelül másfél hete nem néztem már rá.

DILI Uhh.

MESI Itthon meg tényleg nehezebb. Anyumék figyelnek a kajára, úgyhogy elméletileg minőséget eszem, nem gyorskaját, meg ilyen cukros szarokat, csak azért becsúszik esténként egy kis csoki, egy kis chips.

DILI Hát vágom, tegnap este is, semmi kaja nem volt itthon, mondom, oké, összedobok valamit. Pici küldött még korábban jó kis recepteket, meg tényleg nagyon jól leírta, de utána végül megint az lett, hogy hagytam a picsába, és rendeltem egy pizzát.

MESI Dettó ugyanez. Bár nekem annyiból szerencsém volt, hogy anyumék tudnak főzni, úgyhogy nem kellett rendelni, haha.

DILI Ja, úgy könnyű. Bár amúgy én vagyok a hülye, mert anyám nekem is régóta rágja a fülem, hogy menjek már haza, meg tudom, hogy ő is nagyon szívesen főzne rám. Meg az sem zavarná, ha egész nap ki sem jönnék a szobából, csak a tudat, hogy ott legyek.

MESI Engem mondjuk folyamatosan bombáznak, hogy segítsek a kertben, meg takarítás, meg ilyenek. De annyira nem vészes, mert amúgy az a durva, hogy ezt ők is megcsinálják, ha nem segítek, akkor is, és nem róják fel, amikor egész héten így aktívan nem csinálok semmit sem.

DILI Haha, anyudék amúgy hatalmas figurák. De ez nagyon jól hangzik, mindig van valami társaság körülötted, meg ugye nem mellékes, hogy a kaja is adott… Ahj, annyira nem szeretem ezt, de tényleg, mennék helyekre, mehetnénk helyekre, itt a jó idő, és így… semmi.

MESI Hát igen. Én is nagyon egyedül érzem magamat.

DILI Ig… igen? Nincsenek, öhm, így gyerekkori barátok otthon?

MESI De, van néhány, csak annyira utálom, hogy átmegyek, és mindnél ott van a csávója, és mindenhol akkora kibaszott nagy szerelem van, és én meg így “aha, az jó”.

DILI Hát ne is mondd, én is egyre gyakrabban kapom meg azt, hogy “akkor Dili hozod a barátnődet is?” És amúgy emlékszem, amikor ezt elkezdték tolni, akkor mindenki ezzel cseszegetett, meg akkor ez még vicces is volt, de most már eskü zavar. Az meg aztán tényleg nem segít, hogy… hát ez a mostani helyzet, ez így nagyon nem tesz jót.

MESI Na, az biztos.

DILI Hát igen.

MESI Hmm.

DILI Jaja, úgyhogy így ennyi.

MESI Na, tökjó.

DILI Igen. Ja, meg… mit is akartam kérdezni…

MESI Hogy? Bocs, most lehet, nem hallak.

DILI Ja semmi, csak hogy így… és amúgy mizu?

MESI Amúgy, öhm, hát igazából…

*Pici bejön*

PICI Uhh, Mesi, figyelj, bocs hogy így bezavarok, annyi csak, hogy közben rájöttem, hogy amit mondani akarok, hosszabb téma kicsit, úgyhogy csináljuk már úgy, hogy estefelé még felhívlak, csak itt van most Dili, aztán szeretnék tőle is kérdezni még néhány dolgot. Jó így?

MESI Ja, hát persze, hogyne, igazából ahogy jó, akkor majd hívj. Én valószínűleg nem csinálok semmit sem, haha.

PICI Jójó, akkor majd írok. Na, akkor puszilom anyáékat.

MESI Rendben, átadom! Sziasztok!

DILI Szia!

PICI Csáó!

*Mesi kijelentkezik*

*3.Jelenet*

DILI Ahh, ezt nem hiszem el.

PICI Most mi van?

DILI Hát vágod, annyira rossz. Totál be vagyok mindenezve, és még így sem tudok normálisan beszélni a nővéreddel.

PICI Hát én ezen pont hogy annyira nem lepődnék meg, vagy nem értem, miről beszélsz.

DILI Dede, pont erről, mert vágod, mostanában tényleg kezdem úgy érezni, hogy több önbizalmam van, meg így tök jó ötleteim, meg egy csomót flesselek azon, hogy hogyan meg miről dumálnék egy csajjal, ilyenkor meg teljesen le vagyok fagyva. De hogy így teljes off. Mintha nem is lennék magamnál.

PICI De hát nem is vagy teljesen magadnál.

DILI Amúgy, és ez tényleg nagyon durva, de úgy érzem, mintha kijózanodtam volna a beszélgetés közben. De csak amíg a nővéreddel beszéltem, most ugyanúgy érzem, hogy tele van a testem mindenféle szarral. Akkor viszont semmi. Tényleg semmi. Csak a balfaszságom marad.

PICI Várj, neked bejön a Mesi? Neked ennyire bejön a nővérem?

DILI Uhh, nagyon. Hát nekem a Mesi nagyon olyan csaj, hogy uhh.

PICI Na várjunk, én ezt nem is vágtam.

DILI Ja ja ja, hát most képzeld el. Nem tudom, megvan-e az az egyetemi buli, azt hiszem fél éve volt, amikor azt a táncversenyt szervezték.

PICI Amikor random párba állítottak embereket, és úgy kellett táncolni? Az megvan, igen.

DILI Na, és mi akkor összekerültünk. És vágod, a Mesi nagyon jól táncol. Nagyon-nagyon jól táncol.

PICI Tudom, persze. De mi volt ott?

DILI Nem tudom, én hogy táncoltam, arra nem is emlékszem, de vágod, ott voltunk ketten, de hogy így majdnem a végéig, és csak annyi van meg, hogy táncolunk, és jó, és együtt mozgunk, és nem volt benne semmilyen szexuális dolog, szóval pontosan tudom, hogy nem azért tetszett meg, hogy kavarnék vele, vagy ilyesmi, hanem hogy… ahh, tényleg nagyon bejön.

PICI Haha, de mire gondolsz?

DILI Nem tudom, nekem még soha sem volt párkapcsolatom, meg soha nem feküdtem le még senkivel, szóval tőlem ez az egész teljesen idegen. Mindenki mondja, hogy “jaa, Dili, hagyjad már, csak kanos vagy” de én eskü nem így érzem. Vagyis, nyilván, az sem lenne rossz, de például amit Mesivel kapcsolatban érzek, az biztos, hogy nem ez a “hú, de megdugnám” téma. És ezt nem azért mondom, mert a nővéred, hanem tényleg.

PICI Elhiszem, de ez nagyon jó!

DILI Basszus, de jó, hogy így gondolod.

PICI Miért?

DILI Hát bennem ez az elmúlt fél évben egy nagyon nagy para volt ám, hogy hogy mondjam el. Vagy hogy elmondjam-e egyáltalán.

PICI Mii?

DILI Jaja, most képzeld el.

PICI De miért?

DILI Nem tudom, ez ilyen szar téma. Tudom, hogy a nővéred egy nagyon jó nő, és tudom, hogy nálam sokkal magabiztosabb srácokat pattintott már le nagyon sokszor. Meg most érted, ahogy ő táncol, meg amilyen helyeken ő ismeretes, hát ne viccelj, amikor valaki mondta, hogy melyik zenekarban fuvolázik, én ott helyben elástam ezt az egészet. Most meg, hogy beszéltünk, végleg.

PICI Na várjál, várjál már, inkább azt mondd meg, hogy ő miért tetszik neked, vagy te mit képzelnél el vele?

DILI Hát így… semmit. Vagyis mindent. Vagyis… nem tudom.

PICI Jó, akkor mit akarnál te?

DILI Együtt lenni vele.

PICI Na jó, de ez így önmagában nem jelent semmit sem.

DILI Hát így együtt lenni, meg beszélgetni. Meg tudod, ilyenek, hogy átjönne, főznénk valamit, elvagyunk, vagy bármi. Vagy amihez neki kedve van, vele biztosan szívesen csinálnám.

PICI De azt tudod, hogy egy kapcsolatba alapvetően nem feltétlenül… hogy mondjam, így nem feltétlenül mehetsz bele egy kapcsolatba.

DILI Ja, főleg, hogy ugye offos ez az egész.

PICI Mármint ezt most mire mondod?

DILI Jaj, hagyjál már, most mit mondjak? Mit akarsz hallani, amikor az égvilágon semmi esélyem sincs nála.

PICI Ezt miért mondod?

DILI Mert… mondjuk… eddig egy lánnyal sem jött össze semmi?

PICI Ti az Anikóval együtt voltatok, nem?

DILI Négy napig. Az nagy teljesítmény…

PICI De és nem gondolod, hogy a saját gondolkodásodat kellene megváltoztatnod?

DILI Ahhj, de ez annyira hülyeség, most mi, ne legyek önmagam?

PICI Nem ezt mondtam. Azt mondtam csak, hogy azok alapján, amit te itt elmeséltél, te nagyon jól illenél egy klasszikus értelemben vett párkapcsolatba, csak…

DILI Ugye? És ezért frusztrál annyira ez az egész. Vagyis, nem frusztrál, csak így szar ebbe belegondolni. Mert nem kattogok rajta állandóan, így meg tényleg nem zavaró, csak amikor tényleg feljön ez a téma, akkor nagyon szar érzés.

PICI És nem gondolkoztál azon, hogy mit kellene tenned neked azért, hogy ilyesfajta romantikus párkapcsolatban legyél?

DILI De ennél többet nem tudok már tenni. Jó, most tényleg nem nagyzolásból mondom, de szerintem azért nem nézek ki rosszul. Különösen most, van ez az új frizura, érted, és mások is mondták, hogy tök jól áll.

PICI Ja igen, ezt mondjuk én is akartam mondani, jaja.

DILI Ugye? Na, és ezen gondolkozok, hogy amúgy meg akkora idióta sem vagyok, úgy értem, hogy van egy személyiségem, és nem vagyok az a sarokban álló fajta, akiről senki sem vesz tudomást egy buliban. Jó, mondjuk így konkrétan bulizni nem voltam rég, de amúgy minden házibuliban ott vagyok, meg többnyire azért a társaság középpontjában szoktam lenni. De most mondd, hogy ez nem igaz.

PICI Oké, ez így van, de…

DILI Na, és mégis, érted, belegondolni abba, hogy még így sem, vagyis hogy így sincs túl sok esélyem, mert az eddigi tapasztalatok alapján ezt lehet csak mondani. De tényleg. Tudod, volt egy-két reménykeltő próbálkozás, de konkrétan minden csaj kioffol.

PICI Tudom, azokat említetted, de valahogy sohasem hoztuk szóba. Én nem tudtam, hogy neked ennyire ekörül forog az agyad.

DILI Nem tudom, még az is lehet, hogy aszexuális vagyok.

PICI Na ez faszság.

DILI Jó, nem, de tényleg, annyiszor érzem azt, hogy nem vágyok másra, csak legyen valakim, együtt lakunk, vagy csak átjön, főzünk egyet közösen, megvacsorázunk, tudod, így romiban, aztán megmasszírozom, ilyenek.

PICI Aztán megmarkolod a seggét, és egy velőtrázó viking-üvöltéssel keményen kardrahányva a felkelő nap első sugarainak üdvözlő melegségéig üzekedtek.

DILI Olyan hülye vagy. Nem.

PICI Hát persze, hogy nem.

DILI Nem, és tényleg valami ilyesmi van a fejemben.

PICI Na jó, de mit tennél te ezért?

DILI Hát bármit.

PICI Oké, de az mit takar?

DILI Hát, vágod akármit. Amit kér, vagy ami adódik, most ez nem olyan, hogy rávágom. Majd jön.

PICI Tényleg azt gondolom, hogy ez nem elérhetetlen, csak valahogy máshogy kellene hozzáállnod a dolgokhoz.

DILI Uhh, várj csak, figyi, most valami gáz van, nem érzem magam jól. Valami nem oké.

PICI Mit érzel?

DILI Nem tudom, szerintem csak kimerültem. Szerintem haza kellene mennem.

PICI Igen? Hazakísérjelek?

DILI Nem, dehogyis, megleszek, nyugi, de azt hiszem, jobb, ha most elindulok.

PICI Ja, hogyne, persze, gyere gyere, kikísérlek akkor.

DILI Bocsi.

PICI Jaa, semmi, vigyázz magadra, dumálunk majd.

DILI Jójó, nem tudom, átnézhetsz este, csinálhatunk valamit.

PICI Hahaha, megint?

DILI Hát menni kell, csinálni kell.

PICI Jó, figyu, nem tudom, meglátom majd, szerintem okés a dolog.

DILI Rendben, akkor este tali.

PICI Ott tala.

*Dili el*

*4.Jelenet*

*Pici és Mesi videochatelnek Pici budapesti albérletében*

PICI Hogy mi?

MESI Igen.

PICI Hogy. Miiii?

MESI De ezt tényleg nem tudtad?

PICI Nem, esküszöm, nem vágtam.

MESI Hát igen. Ez van.

PICI De miért? Vagy hogyan? Vagy mióta?

MESI Volt ez az egyetemi buli, ahol úgy ment a verseny, hogy random párokban táncoltunk, emlékszel?

PICI Persze, megvan. Aha. És ti ott táncoltatok, nem?

MESI Igen. És akkor. Akkor valahogy jött egy ilyen. Semmi komoly egyébként, csak így bekattant, hogy na, ebből akár még lehetne is valami.

PICI És azóta ti nem találkoztatok? Vagy nem beszéltek?

MESI Hát találkoztunk néhányszor. Vagyis nem így direktbe, csak volt néhány buli, ahol összefutottunk, de ugyanez ment, és kicsit ilyen parttalannak éreztem a beszélgetést.

PICI Mint ezt a délelőttit?

MESI Aha, így valahogy, igen. Hogy azt érzem, hogy Dili valójában egy nagyon odaadó és kedves srác, de mégis, amit valójában mutat, az valahogy mégsem annyira vonzó. Pedig ráadásul még nem is néz ki rosszul. Sőt.

PICI Ahhj, te és a tökéletességi mániád, annyira nem hiszlek el.

MESI De nem? Ha én teszek azért, hogy ilyen jó nő legyek, tegyen meg ő is mindent, hogy tökéletesen nézzen ki.

PICI Te hülye vagy.

MESI Jó na, tudod, hogy csak viccelek.

PICI Aha, aztán közbe meg az ő instáját is megnézted már tízszer, hogy az arca vajon egy geometriailag tökéletes formát követ-e.

MESI Nem igaz.

PICI Tudom, hogy de.

MESI Jaj, hagyjál már, tudod, hogy nem néztem meg tízszer. Csak ötször.

PICI Ja, az más.

MESI Na, ezt mondom.

PICI Ettől nyilván nem leszel kevésbé egy számító ribanc…

MESI Most miért bántasz? Tudod, hogy nekem a kinézet nagyon sokat számít.

PICI És láttuk, hogy mire mentél vele eddig.

MESI Te miről beszélsz, már két olyan párkapcsolatom is volt, ami tovább tartott fél évnél, és valóban értékelhető kapcsolatok voltak, és nem, nem érdekel, nem Pici, hallgass végig, mert nem én voltam az oka, hogy már nem vagyok együtt azokkal a srácokkal. Nem az én hibám, hogy a Martin megcsalt azzal a kis ribanccal, és nem miattam volt, hogy a Bence kiprovokálta a szakítást, mert annyira féltékeny volt.

PICI Mesi, figyelj, én nem bántani akarlak, csak nem tudom ezt tovább hallgatni szó nélkül.

MESI Hát köszönöm akkor, hogy segítesz…

PICI Mesi, hallgass már meg, légy szíves. Annyira régóta hallgatom már ezeket a dolgokat, és sajnállak. Sajnálom azt, hogy nem tudsz összejönni egy olyan sráccal, aki tisztel, és úgy szeret, ahogy arra te vágynál, és hihetetlenül fáj a testvéredként azt hallgatni, ahogy magad alatt vágod a fát a múltbéli tapasztalataid miatt. Mesi, nagyon sajnálom, ami a Martinnal történt, és ezt te is tudod. De semmit sem old meg az, ha továbbra is így tekintesz a férfiakra, és úgy beszélsz róluk…

MESI Jaj, mert hogy tekintek a férfiakra?

PICI Mint egy eszköz. Mint egy kutyára, aki meghallgat, és tényleg végighallgat, és aztán nem azt kezdi el mondani neked, hogy ez mennyire gáz, hanem ehelyett megnyalja a lábad, és úgy néz rád, mint a világ legértékesebb emberére.

MESI Most miért? Nem erről szól a párkapcsolat?

PICI De igen, de nem mehetsz oda csak úgy az összes sebeddel, hogy “ahh, gyertek fiúk, van egy vaginám, de az öt percért cserébe hallgassátok a hülyeségeimet egész nap, és segítsetek, és támogassatok, és törődjetek velem.” Ez nem így működik. Nem beszélve arról, hogy ha olyan… prémium szolgáltatásokat vársz el, hogy valaki jól nézzen ki, ténylegesen nullára csökkented annak az esélyét, hogy valaha megtalál az igazi. Vagy te megtalálod az igazit.

MESI Most miért? Miért baj az, ha én adok a kinézetemre és a megjelenésemre, és a barátomtól is elvárom ugyanezt?

PICI Ez mind szép és jó, de mindig úgy beszélsz ezekről, mintha te lennél az atyaúristen, és mindig minden úgy történik, ahogy azt te akarod.

MESI De én nem ezt akarom.

PICI Persze. És ezt mondom én is, hogy ezt végre tudatosíthatnád magadban.

MESI Ajj, annyira fel tudsz cseszni, amikor elkezded mondani ezeket.

PICI Mert tudod, hogy igazam van.

MESI Hú-ú, de nagyon bölcs a srác.

PICI Jaj, mert nem ugyanez megy most a Dilinél is…?

MESI Na mondjad akkor, ha annyira tudod.

PICI Most mi az, pontosan ezt csinálod. Itt mondod, hogy mennyire jó lenne már egy párkapcsolat, meg mennyire hiányzik már egy partner az életedből, de közben minden, amit fel tudsz mutatni, egy megkaphatatlanul jó csajnak a látszata, meg egy kamionnyi sérelem a múltbéli dolgaid miatt. Azt mondod, bejön a Dili, de közben rá nem írnál, hogy lenne-e kedve beszélgetni.

MESI Dehogy írok, ő a férfi.

PICI Meg ez is. Elvárod, hogy a másik automatikusan tegyen érted. Sőt, elvárod, hogy a másik megtegyen érted mindent. Elvárod, hogy a férfi okos legyen, és tudja minden panaszodra a megoldást, te pedig a füled botját sem mozdítod, és meg sem próbálsz okos lenni, hogy te is segíts a férfinak. Jól tudom, ezt mondtad már, hogy lennél okos, csak azt látod, hogy a legtöbb férfinak ez nem tetszik. Jól tudom, hogy fáj neked, hogy bárhogy próbálkoztál, senki sem vette észre azokat az értékeidet, amiket a saját személyiségedben a legfontosabbnak tartasz. De nem hiszem, hogy ha ilyen magasra emeled az elvárásaidat, az bármilyen módon hozzásegít ahhoz, hogy úgy lásson meg téged egy férfi, ahogy azt te szeretnéd.

MESI De Pici, nagyon félek attól, hogy már megint belekezdek, és csinálom, és próbálok segíteni, de a legvégén oda lyukad ki a dolog, hogy már megint a szexualitással kell megtartanom egy fiút, ideig-óráig, aztán szakítok vele, mert azt érzem, hogy egyre kevésbé vesz emberszámba. Rettegek ettől.

PICI Ezért mondom, Mesi, hogy ideje lenne átgondolni a dolgaidat, és rájönni végre hogy mit akarsz, nem, Mesi, hallgass végig, nem, én beszélek, köszönöm, szóval tudatosítani, hogy mégis mit akarsz te, és rájönni, hogy amit most csinálsz, az egyre csak távolabb és távolabb sodor ettől az egésztől. És nem érdekel, Mesi, hogy mit gondolsz ezekről a kibaszott berögződésekről, hogy majd a férfi megmenti a nőt, és megküzd érte a sárkánnyal, mert igenis, együtt kell megküzdenetek vele, és együtt kell megharcolnotok az aranyért, és együtt kell kimondanotok azt, hogy igen. Ő egy szerencsétlenség, ahogyan én is, de pont ezért küzdök minden energiámmal, hogy közösen növekedjünk. Hogy együtt növekedjünk, és közösen alkossuk meg a mi magunk sajátos kis szeretetnyelvét, amit a partner traumáinak ismeretén keresztül beszélünk. Én segíteni akarok neked, Mesi, és tudod jól, hogy annyiszor csak segíteni akartam, de nem tudom tovább hallgatni azt szó nélkül, hogy csak annyit tudsz megjegyezni egy Diliről, hogy “túl sokat drogozik” meg “olyan idióta, ha túltolja a bulit, és ez annyira taszító”. Dili ugyanúgy barátom, ahogy te a testvérem. Ugyanúgy tudom, hogy ő sem azért csinálja ezeket a dolgait, mert rossz ember. Dili egy nagyon odaadó srác, aki mélyen legbelül mindig is tudta, hogy az égvilágon semmi hátsó szándéka nincs a lányokkal, és hogy soha, de soha nem kezelne úgy egy lányt, mint egy trófeát. Csak aztán amikor ezt realizálta, és elkezdett így viszonyulni a lányokhoz, akik tényleg tetszettek neki is, találkozott a magadfajta önbizalomhiányos picsákkal, akiknek csak az számított, hogy milyen macsó kinézetű srácokkal tudják feltuningolni a saját egójukat, hogy aztán minél többet tudjanak drámázni bárkinek, aki az útjukba kerül.

MESI Pici, ezt te most nem gondoltad át.

PICI Pontosan tudom, hogy miről beszélek. És Dili is tudja ezt. Legfeljebb nem mondja ki. De ő is pontosan tudja, hogy hiába ad magából bármennyit, minden, amit visszakap, egy hegyni elnyomott trauma és megoldatlan probléma, amit akárhogy próbálna megoldani, legvégül csak ő maradna, egyedül, egy raklapnyi tudatmódosítószerrel, amitől ő is úgy érezheti, hogy ér még valamit. Hogy képes szeretni, és képes örülni dolgoknak, és képes a saját energiáival és figyelmével valami olyat teremteni, amit ő is szeret, és amit ő is szívesen csinál. Ő szeretni akar. De nem tudja, hogyan. Te pedig, Mesi, minden egyes mondatoddal, ami arról szól, hogy “igen, de” , szóval minden egyes ilyen jellegű megszólalásoddal csak tovább erősíted a hozzájuk hasonló srácokban, hogy soha nem fognak megértést és türelmet találni, hacsak nem lövik az égbe a saját lelkiállapotukat olyan szerekkel, amit mentálisan beteg embereknek fejlesztettek ki.

MESI Pici, én… semmi. Figyelj, jobb lenne, ha most nem beszélnénk egy ideig.

PICI Sajnálom, ha megbántottalak, Mesi. De azt hiszem, én tényleg így gondolom. Nem vagyok egy megmondóember, és sokkal kevésbé érzem magam bölcsnek, mint ahogy azt az emberek általában gondolják. De mégis, ha eddigi tapasztalataimat nézem…

MESI Szerintem meg ideje lenne elengedned, ami Sárival történt.

*Pici kinyomja Mesit*

PICI A kurva életbe…

*5.Jelenet*

*Pici megérkezik Dili pesti albérletébe*

PICI Csá, mi a helyzet? Hogy érzed magad?

DILI Ja, amúgy minden okés. Kialudtam magam. Vagyis nagyjából.

PICI Mikor feküdtél le?

DILI Egyből, ahogy hazaértem. Aludtam vagy hat órát, aztán csináltam kaját. Éhes vagy?

PICI Nem, majd később. Milyen volt a hazaút?

DILI Hát szar. Azt hittem, összeesek. A csövesek közé mondjuk beillettem, akik most ellepték a villamosokat.

PICI Uhh, ne is mondd, most is olyan büdös volt a villamoson, hogy nem hittem el.

DILI Azt mondjuk pont nem éreztem, mert egy kicsit kivoltam. Egy kicsit nagyon.

PICI Haha, hát ez ilyen. Nem kellene annyit narkózni.

DILI Nem a faszt nem. Te sem szoktál…

PICI Ja hát igen. Nem szeretem.

DILI Nem szereted az ízét, ugye?

PICI Hát ja, aztán inkább hagyom.

DILI Aha, vágom. Tekerjek egy cigit?

PICI Hmm, most nem kell.

DILI Ez hülye.

PICI Majd később.

DILI Hát azért én megtekerem, hogy legyen későbbre.

PICI Te egy nagyon okos gyerek vagy.

DILI Tudom.

PICI Amúgy…

DILI Igen?

PICI Ja semmi, csak leszarom.

DILI Uhh, az mondjuk kemény.

PICI Olyan kemény, mint a Szarvas?

DILI A Szarvas a világ legkeményebb arca. Vágod, rám írt egy órája. Várjál, nem is emlékszem, nézd már meg a telefont, amíg megtekerem ezt a cigarellót.

PICI “Csá. Cigi? Na mindegy, alszok csá”. Uhh. Mennyire lehet ki a srác?

DILI Szerintem ez nála ilyen pavlovi reflex. Csak nem kajával, hanem cigivel.

PICI És mi a csengő?

DILI Amikor józan.

PICI De ezt mire írta?

DILI Szerintem felébredt, kiment pisilni, közben a kezében volt a telefon, és írt valamit. Utána meg, gondolom, visszaaludt.

PICI Kibaszott narkós állat.

DILI De tényleg. Milyen szerencse, hogy ennyire szeretem a kábót, mert máskülönben nem hiszem, hogy szóba állnék vele.

PICI Haha, hát igen. De azt mesélte, nem? Hogy mikor kezdte el úgy igazán tolni ezeket a dolgokat?

DILI Nem vágom. Nekem csak a verseit olvasta. Na azok nagyon szétvittek. Mondjuk, lehet csak azért, mert kíméletlenül be voltam bogyózva. Te vágod a verseit?

PICI Jaja, olvasgatott néhányat. Engem is mellbe vágott, pedig emlékszem, hogy akkor nem voltam beállva. De az előzményeit akkor nem tudod?

DILI Nem nem. Mi ez a sztori.

PICI Két-három éve ment valamelyik vasútállomásnál, tudod, amerre lakik, Kőbánya környékén, és az egyik szomszédja… vagy hát szomszédja, hogy mondjam, egy srác, aki ugyanazon a környéken lakott, épp át akart menni a síneknél. Ő meg többször rászólt már, mert ismerte a kissrácot, korábban is mondogatta neki, hogy ne ott menjen át, inkább jöjjön vele, menjenek az átjárón a sínek felett, sőt, mesélte, hogy néhányszor még meg is hívta egy csokira, vagy valami apróságra, dumálgattak, és ilyenkor a kissrác ugye fixen nem a síneknél ment át. Csak hát egyik nap Szarvas épp a főnökével beszélt, valami nagyon fontos dolgot kellett épp megbeszélniük, amikor meglátta a srácot, aki természetesen megint ott akart átmenni. Szarvasnak meg éppen nem volt ideje rászólni. Amikor este hazaérkezett, csak annyit látott a hírekben, hogy Kőbányánál halálra gázolt egy gyereket a vonat. Nem sokkal később kiderült, hogy az a kissrác volt az, akit már annyiszor meggyőzött, hogy menjenek a hosszabb úton. Aznap reggel viszont nem.

DILI Jézusom.

PICI Szarvas azt mondta, három napig haldoklott, olyan dózis volt a szervezetében. Azt mondta, három napig szenvedett, de nem halt meg. Azóta meg nyilván az életének minden pillanatát unalmasnak találja, ami nem közelíti meg intenzitásban azt a három napot.

DILI Na… na jó…

PICI Hát igen. A mi kis Szarvasunknak is bizony megvannak a maga okai, és azt hiszem, nem hibáztathatjuk ezért.

DILI Amúgy imádom azt az embert.

PICI Tudom, én is.

DILI Néha kicsit sok… nagyon sok, de amúgy meg annyira egy kedves ember. Tényleg nagyon szeretem.

PICI Tudom, én is.

DILI Bár most néhány hónapja van egy barátnője, azóta mintha visszavett volna.

PICI Amúgy igen, én is valami ilyesmit tapasztaltam, bár amit most meséltél, pont az ellenkezőjét bizonyítja, haha.

DILI Az mondjuk valós. De ez ilyen. Nem jössz le egy éjszaka alatt a szerekről.

PICI Ilyenkor mindig elgondolkozok azon, mi is az, amit mi függőségnek gondolunk… vagy mit tudsz tenni, ha egy olyan valóságban élsz, amit nem akarsz, de nem tudod megváltoztatni.

DILI Megváltoztatod a saját magad valóságát.

PICI Na igen. Csak hát kérdés, mikor tudod meg, hogy amiben most benne vagy, az egy jobb vagy egy rosszabb valóság.

DILI Uhh, ebbe mondjuk nagyon durva belegondolni.

PICI Mármint ezt most mire mondod?

DILI Hát nem tudom, mostanában vannak ilyen flesseim, amikor full beállva elkezdek a miértjeimen agyalni. És tényleg elgondolkozok azon, hogy amit csinálok, vajon miért van, vagy hogyan kellene változtatni rajta.

PICI Na, örülök neki. Végülis nem ezt ugattam neked nagyjából azóta, hogy ismerlek…

DILI Jó, de ez most valahogy más. Tudod, nekem is volt egy nagyon durva nyaram, ahol nagyon elszaladt velem a ló.

PICI A előző nyarat mondjuk eléggé adtam.

DILI Hát még én! De ettől függetlenül valami olyan érzésem támadt, hogy akármennyire is jó volt így benne lenni, kicsit olyan nyomasztó abba belegondolni, hogy mi mindenen is mentem keresztül. Mármint így bulik, meg… hát meg így tudatállapotok tekintetében.

PICI Ezt arra érted, hogy amikor épp nem dolgoztál, akkor gyakorlatilag folyamatosan be voltál állva?

DILI Hát ja. És közben egyszer-kétszer belegondoltam azért, így magányosabb perceimben, hogy azért én is elég sok szarságot nyomok el magamban. Amikor bedobok egy bogyót, vagy elszívok egy cigit, azt érzem, tényleg önmagam vagyok. Leszarom, mit gondol rólam más, csak csinálom, csak magamat adom, csak beszélek, és nyilván, nyilván annyit hibázok, hogy józanul talán fel sem fognám, de ez sem érdekel, mert jó. Érted? Jó csinálni. Jó benne lenni. Jó elfogadni azt, hogy bármi van, bárkinek nem tetszik, nem fog meggyűlölni, de még ha ez így is van, akkor sem érdekel, mert tudom, és ez a fontos, én tudom, hogy nem akarok rosszat. Nem akarok senkinek sem ártani, nem akarok senkit sem megsérteni, és az égvilágon senkit sem akarok megbántani. De ami tényleg a legjobb az egészben, hogy valahogy a körülöttem lévők is tudják ezt. Ahhj, baszki annyira rossz, hogy az emberek csak akkor fogadják el mások hülyeségeit, amikor rámondhatják, hogy be van állva vagy le van részegedve. Mintha amúgy nem lenne ez a normális, és nem lenne az egy alapvető dolog, hogy mindenkit úgy fogadsz, ahogy van, a létező összes hülyeségével együtt, még ha néha ez egy cseppet kellemetlen helyzeteket eredményez is. Pici, én imádok… drogozni, de úgy drogozni, hogy önmagam vagyok. Persze, nagyon sokszor túltolom, és nagyon sokszor gondolom még én is saját magamról, hogy túl sok vagyok, de hát ki nem? Ki a fasz nem? Mindenki csak tetteti magát, meg játssza a tökéleteset, meg a begyepesedett, berögzült, kifacsart szerencsétlen, magát sajnáltató balekot, ahelyett, hogy csak hátradőlne és nevetne egyet. “Ha-ha-ha, nézd már, hogy nevet mindenen, tuti be van tépve!” Gyűlölöm az ilyet, érted, Pici? “Ha-ha, nézd már, mekkora hülyeségeket beszél, biztos sokat ivott!” Ha csak belegondolok, remegni kezd a hangom, és a szívem meg; nézd meg, Pici, tedd ide a kezed; a szívem meg valósággal felrobban! Ahh, annyira de annyira dühös vagyok ilyenkor!

PICI Nem hiszel nekem, amikor azt mondom, hogy lehetsz ennyire önmagad józanul is, ugye? Még mindig nem hiszed el, amikor ezt mondom, igaz?

DILI Basszus, Pici, ne kezdd már ezt megint, jól van? Ne kezdd megint ezt, annyiszor mondtam már, hogy hiába mondod ezeket a dolgokat, mert te sokkal másabb vagy. Nem lehet mindenkinek olyan agya, mint neked. Persze, te mindenre tudod a megoldást, mindenre van valami válaszod, és mindenhol tudsz olyat kérdezni, ami tényleg a helyes út felé tereli a dolgokat, de ez te vagy, érted? Nem lehet mindenki ilyen… ilyen… hogy mondjam, nem lehet mindenki egy ilyen kibaszott sámán! Nem tud mindenki beállni egy körömnyi fűtől, és olyanokat trippelgetni, amit mások húszszor annyi adaggal csinálnak. Te valahogy mindig nyugodt vagy, és kiegyensúlyozott, és, és és magabiztos, de mi nem vagyunk ilyenek. Fogadd már el, hogy nekünk nem így működik az életünk. Itt nincs olyan, hogy csak úgy… működnek a dolgok.

PICI Nekem sem működnek a dolgok. Dili, én sem tudok mindent, és itt tényleg a tudás szón van a hangsúly. Mindenki azt hiszi, hogy mindenre tudom a választ, de ez így, ilyen formában nem is lehetne távolabb a megoldástól. Sohasem az volt az előnyöm, hogy tudtam mindent. Csakis az volt az előnyöm, hogy tudtam, hogyan gondolkozzak ahhoz, hogy megleljem a válaszokat a kérdéseimre, és az, hogy tudtam, hogy szerezzem meg a tudást… amiről mindenki azt hiszi, hogy alapból benne van.

DILI Ú-úh, én vagyok Pici, minden reggel a Margit-szigeten futok!

PICI Dili, ne most…

DILI Ú-úh, beállok reggel és meditálok magamban!

PICI Kussolj már hallod? Hagyd már abba, nem ezt mondom! Azt mondom, hogy ez tanulható, és igenis fejleszthető, és igenis, ki-ba-szot-tul minden fejleszthető.

DILI Ú-úh, Pici vagyok, reggelente beállva naplót írok!

PICI Mesinek is ugyanúgy bejössz, mint ahogy ő neked.

DILI Ú-úh, Pici vagyok… mi?

PICI Mesinek is ugyanúgy bejössz, mint ahogy ő neked.

DILI Hülye fasz.

PICI Nem hiszel nekem?

DILI Akkora kamu vagy.

PICI Te kajak nem hiszel nekem?

DILI Hogy hinnék? Pici, hallhattad, hogyan beszélgetünk, meg különben is honnan veszed ezt a hülyeséget?

PICI Ő mondta.

DILI Uhh, és mit mondott még, hogy épp lelkisegély-szolgálatot nyitott, és magamfajta fiúkat akar szopni, hogy önbizalmat adjon nekik?

PICI Esküszöm, hogy pofánváglak.

DILI Látod? Én is tudlak így szopatni.

PICI De én komolyan mondom, te idióta veréb.

DILI Dehogy mondtad…

PICI Amúgy szerintem ti fixen összeilletek.

DILI Ja, fixen

PICI Mondom.

DILI Uhh, na akkor mondd meg, ha már akkora nagy tripmester vagy.

PICI Hát nézd. Voltaképp mindketten ugyanolyan elveszett balfaszok vagytok, akik tudják, hogy nagyjából mit akarnak, de az égvilágon semmi konkrét tervük sincs, hogyan érjék el. Szeretik sajnáltatni magukat, de úgy igazán, és igazából mindketten basztok arra, hogy minőségi figyelmet fordítsatok más emberre, amíg az az ember minden problémátokat meg nem hallgatta. Ugyancsak közös vonás, hogy - akármennyire is szubjektív téma ez - alapvetően mindketten nagyon jól néztek ki, de az elviselhetetlen hisztis picsa személyiségeteket gyakorlatilag fogamzásgátlónak használjátok, és minden megszólalással tesztek róla, hogy minél távolabb kerüljetek attól az idilli állapottól, amit a fejetekben párkapcsolati álomként képzeltek el.

DILI Na kapd be.

PICI Így gondolom.

DILI És mégis hogy gondolod, hogyan tudnám én a nővéreddel, aki így az egyik legjobb nő, akivel valaha találkoztam az életemben, szóval egy ilyen embert megszerezni? Segítek: sehogy.

PICI Mondjuk beszélsz vele, és elmondod, hogy szeretnéd megismerni.

DILI Amúgy nagyon fel tudsz idegesíteni, tudod? A depresszió ellenszere meg, hogy csak legyél boldog, igaz?

PICI Dili, épp most mondtad el, mennyire vágysz arra, hogy valaki úgy hallgasson meg téged, hogy nem ítélkezik, bármit mondasz is. Épp most beszéltél arról, mennyire dühít, hogy az emberek nem tekintenek a hülyeségeidre úgy, mint alapvető emberi tulajdonságokra, hanem inkább elfordítják a fejüket, mert kellemetlenül érzik magukat. Szerinted te valaha is megváltoztatod ezeket a dolgokat, ha nem is teszel ellene?

DILI Mert mi a bánatos balherét tehetnék én ellene?

PICI Egyszer az életben el is fogadhatnád, hogy nem vagy tökéletes, lehajtanád a fejedet azzal a plafont súroló orroddal, és azt mondhatnád, hogy “nem érdekel, bármi történik, figyelni fogok, segíteni fogok, de nem azért, hogy te is meghallgass utána, hanem azért, hogy én elhitessem veled, hogy ha velem vagy, tényleg lehetsz önmagad, és tényleg beszélhetsz a szarságaidról, mert nem foglak megvetni, nem foglak kinevetni, és nem foglak soha sem elítélni”. Mindenkinek megvannak a maga hülyeségei, amit így kívülről te talán most inkább tartasz taszítónak, sem mint vonzónak. Te pedig nem tudod megváltoztatni az embereket, de én, Dili, hiszek abban, hogy a figyelmed, és a megértésed ösztönözheti őket arra, hogy jobbak legyenek. Nem miattad, hanem maguk miatt. Hiszek benne, hogy ha te vagy elég bátor kiállni eléjük mindenfajta megjátszott önbizalom és tudálékosság nélkül, akkor ők is hajlandóak lesznek megmutatni az igazi énjüket, és tudom, pontosan tudom, hogy akkor azt fogod majd érezni, hogy jó az, amit csinálsz, jó az, ahogy csinálod. Csak mindezt végre drogok és bármilyen egyéb tudatmódosítószer nélkül.

DILI Te annyira okos vagy, Pici, és a végén valahogy mindig mondasz valami hihetetlenül bölcset, de én… de mi, de bárki más, aki nem te vagy, nem tud így gondolkozni. Te csak egy vagy a nagyon sok közül, akinek ez megadatott, de úgy fest, talán neked sem teljesen, mert ahogy látom, sem nekem, sem másnak, de ami még fontosabb, neked sem lesz egy következő Sárid.

*Pici felpattan, és elindul kifelé*

PICI Azt hiszem, én inkább megyek.

DILI Baszki, ne haragudj, nem úgy értettem, csak…

PICI Tudom, Dili. De jobb ha most megyek. Majd beszélünk. Jó cigizést.

*Pici el*

*6.Jelenet*

*Pici magányosan sétál a kihalt pesti utcákon*

PICI Nem tudom, honnan figyelsz éppen. Nem tudom, hogyan nézel most le rá. Azt sem tudom, hogy látsz-e most egyáltalán… de hiszem, hogy hallod a szavaimat. Hiszem, hogy itt vagy velem még mindig, és hogy amíg emlékezek, és gondolok rád, addig tudni fogom a megoldásokat. De nagyon nehéz. Érted? Nagyon fáj. Nagyon nagyon fáj, drága! Jól tudom, te talán jobban kétségbe voltál esve, mielőtt leugrottál, és tudod… tudod jól, hogy nem hibáztatlak. Nem neheztelek rád, mert tudom, hogy az az dobhártyaszaggató a hang a fejedben, ami minden másodpercben azzal bombázott, hogy mi lesz most, sokkal hangosabb volt minden más hangnál, ami arra biztatott, hogy nem lesz baj, és minden megoldódik, és te igenis meggyógyulhatsz. Nincs bennem rossz érzés, amiért az én hangomat is hagytad, hogy túlkiabálja. Megértem, hogy rettegtél, milyen fájdalmat okozhatsz nekem mindazzal, amibe te belecsöppentél. Igazán nem hibáztatlak, de… de nagyon fáj. És nagyon hiányzol. Tudod? Nagyon hiányzol, Sári. Jól tudom, te vagy a hang a fejemben, ami mindig megkérdezi, hogyan tovább, és ami addig gyötör, míg rá nem jövök, hogy mindenre van megoldás, és amire nincs, az talán nem is számít igazán. Annyira sokat segítesz, még így is, hogy már nem lehetsz… hogy már nem vagy velem. És így nyilván nagyon sokat segítesz másoknak is, akik meghallgatnak engem, és hajlandóak segítséget kérni, de látom, hogy nagyon hosszú út áll még előttem, amíg mindenkinek megmutatom a saját útját. Te ismersz engem, és te tudod a legjobban, hogy nem azért teszem, mert akarok valamit, hanem csakis azért, mert azt érzem, ez a helyes. De azt hiszem, kedves, el kell, hogy engedjelek. Nagyon sajnálom. Annyira sajnálom, tényleg. De el kell, hogy engedjelek, mert amíg velem vagy, segíteni akarok másoknak, és úgy érzem, ez felőröl engem. Úgy érzem, összeroppanok a tudat alatt, hogy mindenkin segíteni akarok, miközben tudom, mennyire messzire is kerülök attól, hogy saját magamon segítsek. Sári, tudod jól, hogy addig küzdök, amíg csak van bennem egy kis élet, de azt érzem, hogy így egyre kevesebb marad bennem, míg végül ott maradok egy automataként, ami parancsszóra teszi a dolgát, miközben legbelül nincs benne szív, és nincs benne lélek, csak egy agy, ami azt csinálja, amire korábban beprogramozták. Úgy érzem, lassan, nagyon lassan haldoklom. És azt hiszem, drága… azt hiszem, ez miattad van. Azt hiszem, hozzád köt a bűntudat, hogy nem voltam elég erős, amikor el kellett volna hitetnem veled, hogy igenis megéri tovább menni, és tovább küzdeni, addig, amíg csak bent, mélyen, legbelül dobog ez az aprócska kis szív. Annyira sajnálom, kedves… most elengedlek. De azt hiszem, te megérted. Tudom, hogy megérted, mert legvégül te is csak azt akarnád, hogy boldog legyek. Ezt akartad akkor is, amikor összejöttél velem, ezt akartad akkor is, amikor megpróbáltál szakítani a betegség miatt, és tudom, hogy ezt akartad, amikor, félve az én megpróbáltatásaimtól, inkább elengedted a saját életedet… Tudom, hogy te csak a boldogságomat kívánod. De ahhoz, hogy azt megleljem, most én is elengedlek téged. Lehet, hogy ezzel együtt talán a közeljövőben sok más embernek mondom azt, hogy nem tudok segíteni, de azt hiszem, tartósan csakis úgy segíthetek másokon, ha én is rendben vagyok. Köszönök mindent, drága. Hálásan köszönöm, és bárhol jársz, tudd, hogy boldog leszek. Vagyis… boldog vagyok. Ha valaha találkozunk még, látod majd, hogy igazán boldog vagyok. Ég veled, szerelmem!

*Pici telefonja megcsörren, Dili hívja*

DILI Felhívtam.

*7.Jelenet*

*Dili otthon van, felhívja Mesit*

DILI Heló! Szia.

MESI Szia, mi a… mi a helyzet?

DILI Szia. Öhm, nem is tudom, nézd, most mondani fogok néhány dolgot, és arra kérlek, csak hallgass végig, nem is kell mondanod semmit, de tényleg nagyon hálás lennék, ha meghallgatnád, amit most mondani szeretnék.

MESI Persze, mondd csak. Ugye nincs semmi baj?

DILI Nincs… nincs semmi, ne aggódj, de… és ez bár lehet, kicsit bunkónak hangzik, megtennéd, hogy, öhm, nem szólsz közbe?

MESI Oh, persze. Mondd. Mondd csak.

DILI Figyelj Mesi, én azért hívtalak, mert épp most bántottam meg az öcsédet nagyon durván. Vagyis nem ezért, nem ezt akarom mondani, ez csak így a… kiváltó ok, és én…

*Dili felsóhajt*

DILI Mesi, el kell mondanom a legelején, hogy nagyon bejössz nekem. Ez így nagyon… sután hangzik, de azt hiszem, ezt tudnod kell ahhoz, amit most mondani fogok. Ha csak egy picit is ismersz, jól tudod, hogy nem vagyok egy határozott srác, és magamat a legkevésbé sem tartom egy igazi csajozós, macsó arcnak. Ellenkezőleg, és ezt a tények is bizonyítják, hiszen soha sem volt még egyetlen párkapcsolatom sem. Nem panaszkodni szeretnék, csak szeretném, hogy megértsd azt, amit mondani fogok. Mert tudom, hogy amikor azt mondom, hogy nem vagyok tökéletes, az nem azt jelenti, hogy amúgy minden oké velem, és ember vagyok, de a tökéletlenségeimmel együtt egy jó srác, mert nem nem vagyok az. Én nem ez vagyok. Amikor azt mondom, nem vagyok tökéletes, azt úgy értem, hogy egy kibaszott nagy összevisszaság vagyok, akit megérteni, és kibogozni egy hatalmas, embert próbáló feladat. És hogy miért mondom most ezt el neked, hát, azt gondolom, bármennyire is annak tűnik, nem önsajnáltatásból, hanem mert így láthatom meg azt, hogy voltaképp mindenki az. Félre ne érts, Mesi, te egy hihetetlenül csodálatos ember vagy, akire, ha rágondolok, mindig hevesebben ver a szívem. De látom azt, hogy te sem vagy tökéletes. Látom azt, hogy a tökéletesnek tűnő maszkod mögött te is keresel valamit, amivel vagy akivel boldog lehetnél. Igazán boldog. És ezzel együtt látom azt is, hogy én hogyan tudnék segíteni neked ebben. Most bizonyára csak rázod a fejedet, és értetlenül bámulsz magad elé, hogy mégis mit akarhatok tőled, de hidd el, semmi hátsó szándékom nincs. Nem az a célom, hogy összejöjjünk, és lefeküdni sem szeretnék veled. Vagyis… úgy értem… szeretnék, csak nem akarok, mert csak… Hagyjuk. Szerintem tudod, hogy értem. Nem ez a célom. Bármennyire is egoistának hangzik majd ez a megszólalás, magamon szeretnék segíteni. Azt szeretném elhitetni saját magammal, hogy igenis, tehetek a saját magam szarságaiért, és nem kell az egész életemet abban a tudatban leélnem, hogy egy szerencsétlenség vagyok. Jól tudom, nincsenek tündérmesék, és a valóságban legtöbbször nem úgy történnek a dolgok, ahogy azt az ember elvárná… vagy épp elképzelné, de történjen bármi, azt tudom, és tudom, mert érzem, hogy megtettem az első lépést egy olyan ember felé, aki lenni akarok, és ez csodálatos érzés. Ehhez az érzéshez pedig te segítettél hozzá, ahogy most végighallgattál, és engedted, hogy egy olyan emberként mutatkozzak be neked, aki tényleg szívesen lennék. Ezért pedig nagyon hálás vagyok. Nagyon köszönöm a figyelmedet. Az elején azt mondtam, nem kell reagálnod, és ha tényleg így szeretnél tenni, arra kérlek, a következő kérdés után egyszerűen csak tedd le a telefont. Mesi, nem ígérem, hogy megváltom neked a világot, ahogy azt sem, hogy leszek az a srác, akire mindig is úgy gondoltál, mint álmaid férfiára. De azt viszont megígérhetem, hogy bármit mondasz, vagy bármit teszel, figyelni fogok rád, és megpróbálok segíteni, és a legjobb tudásom szerint megpróbálom elhitetni veled, hogy minden egyes apró, kellemetlen, idegesítő, dühítő hülyeségeddel együtt te egy csodálatos ember vagy. Ennek tudatában… lenne kedved megismerkedni velem?

*Sötét*

2020